คณะรัฐมนตรีเร่งพิจารณาโครงการต่างๆ ช่วงปลายรัฐบาล บรรเทาความเดือดร้อนของประชาชน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวภายหลังการประชุมคณะรัฐมนตรี ว่า วันนี้มีการพิจารณาวาระการประชุมกว่า 40 เรื่อง เนื่องจากเป็นช่วงปลายรัฐบาล หลายเรื่องจำเป็นต้องเร่งรัด เนื่องจากมีความเป็นห่วงว่าหลายเรื่องอาจจะคั่งค้าง เพราะเป็นช่วงเข้าสู่การเลือกตั้งและกว่าจะได้รัฐบาลใหม่ ก็จำเป็นต้องใช้ระยะเวลา ดังนั้นสิ่งใดก็ตามที่สามารถดูแลได้ รัฐบาลก็จะดูแลให้ดี โดยจะไปหารือกับกระทรวงต่างๆ ต่อไปส่วนวันนี้สิ่งที่ให้ไปดูแลเป็นเรื่องเร่งด่วนคือ ฝายเลาขวัญ จังหวัดกาญจนบุรี ที่ได้ไปติดตามการดำเนินงานมาด้วยตนเอง และพบว่าประชาชนในพื้นที่ 2-3 จังหวัด ทำเรื่องขอมา ซึ่งเป็นงบประมาณปี 2567 จึงต้องเร่งดำเนินการเพราะหากทิ้งไว้นานจะสร้างความเดือดร้อน จึงได้อนุมัติงบประมาณเพื่อให้เป็นไปตามความต้องการของประชาชน ขณะที่โครงการที่ปากพนัง ได้อนุมัติงบประมาณเพิ่มเติมเพื่อให้ดำเนินการให้แล้วเสร็จ ทั้งนี้เพื่อแก้ปัญหาความเดือดร้อนของประชาชน ซึ่งขอให้เข้าใจว่างบประมาณมีจำนวนจำกัด โดยเฉพาะช่วงปลายรัฐบาล งบประมาณที่ได้มาก็ต้องนำมาดูแลประชาชนและแก้ไขปัญหาต่างๆ โดยต้องระมัดระวังการใช้จ่ายงบประมาณให้มากที่สุด และหลังจากยุบสภาไปแล้ว ยังต้องทำหน้าที่รักษาการ ก็จำเป็นต้องมีงบประมาณจำนวนหนึ่ง ซึ่งจำกัดมากพอสมควร ในการแก้ปัญหาต่างๆ และรัฐบาลก็ต้องวางแผนไว้ล่วงหน้านอกจากนี้ คณะรัฐมนตรีได้อนุมัติเงินค่าป่วยการ อาสาสมัครสาธารณสุขประจำหมู่บ้าน หรือ อสม.ตามที่กระทรวงสาธารณสุขเสนอ ซึ่งที่ประชุมได้เห็นชอบร่วมกัน เพื่อให้ดำเนินการต่อไป เพราะเป็นงบประมาณในส่วนของรายจ่ายประจำ ถึงต้องนำเข้าสู่การพิจารณาของงบประมาณปี 2567